હિમાનીના પિતાને ફેફસાંને લગતી જે બીમારી હતી એની આખા વર્લ્ડમાં કોઈ દવા નથી. લગભગ એક વર્ષ પહેલાં જ તેમને શ્વાસની તકલીફ પડતાં ચેક-અપ કરાવ્યું ત્યારે ખબર પડી કે આ બીમારી છે. આ વિશે હિમાનીનાં કાકી છાયા શેઠ કહે છે, ‘બે વર્ષ પહેલાં ન્યુ ઝીલૅન્ડમાં રહેતાં મારાં નણંદ પણ પલ્મનરી ફાઇબ્રોસિસ નામની આ સેમ બીમારીને કારણે મૃત્યુ પામ્યાં હતાં. આ બીમારીમાં ફેફસાંની ફરતે જે ટિશ્યુ હોય એ સ્ટિફ થઈ જાય જેને કારણે શ્વાસ લેવામાં તકલીફ પડે. મેડિકલ સાયન્સ પાસે આનો કોઈ ઇલાજ નથી. લગભગ દોઢ વર્ષ પહેલાં તેમને ખબર પડી ગઈ હતી કે તેમને આ તકલીફ છે અને એમાંથી તેઓ ક્યારેય સાજા થવાના નથી અને મૃત્યુ તેમની નજીક આવી રહ્યું છે, જેને કારણે તેમણે છોકરાઓને હિંમત આપવાનું શરૂ કરી દીધું હતું. તેમની કોઈ દવા નહોતી એટલે યોગ, પ્રાણાયામ અને બીજી આયુર્વેદિક દવાઓ ચાલતી હતી. જોકે ડિસેમ્બરમાં તેમનાં વાઇફને બ્લડ-કૅન્સર ડિટેક્ટ થયું ત્યારે તેઓ એકદમ હિંમત હારી ગયા હતા. હું પણ નહીં અને હવે આનો જીવ પણ જોખમમાં છે તો બાળકોનું કોણ? એ વાતે તેમને વધુ આઘાત આપ્યો હતો.’